Ditsem Nuus - Displaying items by tag: kwotas
Uittog van sterspelers
Met wat tans gebeur in die Suid Afrikaanse sportwêreld vanaf laerskole vlak op tot by internasionale vlak, is sportkwotas ooglopend besig om demotiverend in te werk op deelnemers in verskillende sportkodes. Hoe, vra ŉ ouer, verduidelik jy aan ŉ 8-jarige seun dat hy nie vir ‘n plek in sy sportspannetjie kwalifiseer omdat sy vel wit is nie?
Op senior vlak stroom hoogs talentvolle sportlui na oorsese velde waar hulle eerder dik salarispakkette kies bo die onsekerheid of hulle ŉ kwotaplek gaan maak in hul nasionale kleure. Die mees illustrerende jongste geval is die sterbouler Duanne Nel.
Nadat swart en bruin snelboulers beseer is, het hy uiteindelik in die afgelope meerdaagse toetsreeks teen Pakistan sy kans as instaanbouler gekry en het hy so gedy in internasionale kompetisie, dat hy as Speler van die Reeks aangewys is. Steeds is hy egter nie seker is van sy plek in die Proteaspan nie en daarom het hy “met die moeilikste besluit wat ek nog moes neem” gekies om in die fleur van sy loopbaan op ouderdom 26 eerder ŉ Kolpak-kontrak te aanvaar met die Engelse graafskap Yorkshire teen R2,7 miljoen per seisoen vir drie jaar.
Nel sluit aan by Rilee Rossouw wat vroeër dieselfde paadjie geloop het en in so ŉ uitmuntende kolwer ontpop het dat hy tans beter geag word as meeste van die kolwers wat waarskynlik vir die Proteas gekies gaan word vir die komende Wêreldbeker.
Op die rugbyfront het die drie talentvolle Du Preez-broers van die Haaie, Robert, Jean-Luc en Dan, ook waarskynlik vir dieselfde redes kontrak geteken met die Engelse klub Sale vir drie jaar. Sodoende het hulle hul kanse waarskynlik geknou om vir die Springbokke later vanjaar vir die Wêreldbeker gekies te word. Springbokafrigter Rassie Erasmus het hoeka bevestig dat sy kwotasievoorskrif vir die Wêreldbeker 50% is.